Document ID: 32000D0545

Euroopan parlamentin päätös,
tehty 6 päivänä heinäkuuta 2000,
vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 1998 - Pääluokka I - Euroopan parlamentti / Liite: Oikeusasiamies
(2000/545/EY)
EUROOPAN PARLAMENTTI, joka
ottaa huomioon työjärjestyksen ja erityisesti sen 184 artiklan 3 kohdan,
ottaa huomioon varainhoitoasetuksen 77 artiklan sekä Euroopan parlamentin talousarvion toteuttamista koskevien sisäisten sääntöjen 13 artiklan,
ottaa huomioon 13. huhtikuuta 2000 antamansa päätöslauselman varainhoitovuoden 1998 yleisen talousarvion toteuttamista koskevan vastuuvapauden lykkäämisestä - Pääluokka I - Euroopan parlamentti / Liite: Oikeusasiamies (SEC(1999) 414 - C5-0008/1999 - 1999/2051(DEC)),
ottaa huomioon pääsihteerin toimittamat tiedot vastauksena edellä mainitun päätöslauselman 33 kohdassa esitettyihin kehotuksiin,
ottaa huomioon, että vastuuvapauden myöntäminen on liitetty poliittisten ryhmien ja puolueiden rahoitukseen, joka on pääsihteerin hallinnollisen toimivallan ulkopuolinen asia,
ottaa huomioon talousarvion valvontavaliokunnan mietinnön (A5-0189/2000),
1. palauttaa mieliin, että
a) parlamentin vuoden 1998 tilinpäätös hyväksyttiin edellä mainitulla 13. huhtikuuta 2000 tehdyllä päätöslauselmalla;
b) mainitussa päätöslauselmassa pääsihteeriä kehotettiin toteuttamaan tiettyjä toimia parlamentin varainhoidon ja hallinnon parantamiseksi, mukaan lukien seuraavat määräaikoihin sidotut toimet:
- 1. kesäkuuta 2000 mennessä esitettävä ehdotus konkreettisista toimista, joilla saadaan loppumaan poikkeuksellisten suoran menettelyn kautta tehtyjen sopimusten lisääntyminen tarjousmenettelyjen sijasta, mukaan lukien toimet sopimusten tekoon osallistuvan parlamentin henkilöstön kouluttamiseksi ja pätevyyden parantamiseksi,
- 1. kesäkuuta 2000 mennessä talousarvion valvontavaliokunnalle esitettävä selvitys uuden inventointijärjestelmän käyttöönoton edistymisestä,
- 30. kesäkuuta 2000 mennessä esitettävä kertomus komissiossa käynnissä olevan uudistamisprosessin tuloksista henkilöstöpolitiikan osalta,
- 1. heinäkuuta 2000 mennessä puhemiehistön esitys vaihtoehdoista asianmukaisiksi toimiksi ja rahoitussuunnitelmaksi erityisesti Strasbourgin Louise Weiss -rakennusta varten, mukaan lukien oikeudellinen arviointi neuvottelutilanne huomioon ottaen,
- ennen vuoden 2001 talousarvion ensimmäistä käsittelyä esitettävä selvitys, jossa tutkitaan, kannattaako parlamentin ottaa täysin omalle vastuulleen käyttämiensä freelancetulkkien hallinnointi;
c) parlamentti pyysi tilintarkastustuomioistuimelta:
- pikaista lausuntoa siitä, voidaanko Altiero Spinelli -rakennuksen rahoituksessa käytettyä menettelytapaa soveltaa tuleviin hankkeisiin kun otetaan huomioon varainhoitoasetukseen ja julkisia palveluja koskeviin sopimuksiin sovellettaviin määräyksiin sittemmin tehdyt muutokset,
- erityiskertomusta parlamentin rakennusten vartiointisopimusten myöntämiskäytänteistä mukaan lukien näiden käytänteiden taloudellisuuden tutkiminen;
d) edellä mainitun päätöslauselman 33 kohdassa vaadittiin seuraavia lisätietoja ja -toimia ennen vastuuvapauden myöntämistä:
- esitetään toimintasuunnitelma, joka koskee rajoitettujen tarjouskilpailujen ja suorien sopimusten määrän merkittävää vähentämistä,
- saatetaan päätökseen ja esitetään vuoden 1998 inventaari,
- annetaan tietoja asianmukaisille elimille käynnissä olevien kurinpitomenettelyjen edistymisestä, erityisesti niistä, jotka liittyvät yhteisöjen tuomioistuimessa hävittyihin tapauksiin,
- esitetään ehdotus pitkän aikavälin kiinteistöpolitiikaksi, mukaan lukien rahoitus, uudet investoinnit ja arvioidut kokonaiskustannukset sekä toimintasuunnitelma sellaisten sopimusvelvoitteiden välttämiseksi, jotka rajoittavat parlamentin mahdollisuuksia avointen tarjouskilpailujen järjestämiseen,
- esitetään parlamentin hallinnonuudistusta koskeva aikataulu,
- varmistetaan, että Strasbourgin rakennusten turvallisuutta ja vartiointia koskevat uudet sopimukset myönnetään täysin määräysten mukaisesti erityisesti tarjousmenettelyjen osalta,
- edellytetään, että poliittisten ryhmien menoja koskevan tilintarkastustuomioistuimen lopullisen kertomuksen valossa nämä esittelevät erityiset toimensa todettujen puutteiden korjaamiseksi kahden kuukauden kuluessa kertomuksen vastaanottamisesta;
2. panee merkille talousarvion valvontavaliokunnan käyttöön annetut tiedot, joissa esitetään toteutetut toimet ja annetut sitoumukset, joiden avulla parlamentille osoitettuja määrärahoja on määrä käyttää tehokkaammin; katsoo, että on tullut todistetuksi, että vuotta 1998 koskevan vastuuvapauden myöntämisen lykkäämisellä oli rakentava vaikutus ja että se kannusti parlamentin hallintoa suurempiin ponnistuksiin veronmaksajien rahojen käytön tehostamiseksi;
3. kehottaa talousarvion valvontavaliokuntaa palaamaan vuotta 1999 koskevan vastuuvapauden myöntämisen yhteydessä keskeisiin kysymyksiin, joita käsiteltiin vuotta 1998 koskevan vastuuvapauden lykkäämisen yhteydessä: sopimusten tekemiseen, rakennuspolitiikkaan, henkilöstöpolitiikkaan ja inventointiin liittyviin laiminlyönteihin;
Tarjouskilpailut - Sopimusten tekeminen
4. panee merkille nykyisten sääntöjen mukaisten tarjouskilpailujen helpottamista koskevan toimintasuunnitelman; pyytää suunnittelemaan sopimusten tekemisen optimaalisesti ja odottaa, että suunnitelmaa seurataan tiukasti ja otetaan käyttöön hallinnolliset menettelyt tämän varmistamiseksi; muistuttaa, että tavarantoimittajien ja palvelujen tarjoajien vapaa kilpailu kuuluu yhteisön oikeuden perusperiaatteisiin ja että parlamentin on tällä alalla näytettävä hyvää esimerkkiä ja että sopimuksia voidaan tulevaisuudessa siksi tehdä suoralla menettelyllä vain poikkeustapauksissa, kuten varainhoitoasetuksessakin nimenomaisesti säädetään; vaatii kertomusta täytäntöönpanon edistymisestä ja ensimmäistä arviota 31. tammikuuta 2001 mennessä;
5. tukee voimakkaasti toimielinten välistä yhteistyötä sopimusten tekemisessä aina, kun se on mahdollista; hyväksyy pääsihteerin ilmoittaman aikomuksen toteuttaa tarvittavat toimet yhteistyön toteutumiseksi yhdessä muiden toimielinten vastaavien tahojen kanssa; odottaa, että osana tulostiliä ja tasetta annetaan tarkkoja tietoja, mukaan lukien eri toimielinten ja neuvoa-antavien elinten tilastotiedot, jotta kilpailua voidaan lisätä ja jotta Euroopan unionin taloudellisia etuja voidaan suojata;
Inventointi
6. kehottaa asiasta vastaavaa valiokuntaansa edelleen tarkoin valvomaan inventointia sekä tutkimaan, toimiiko parlamentin uusi omaisuudenhallintajärjestelmä (ELS) asianmukaisesti ja tehokkaasti; pyytää, että osana kunkin vuoden tulostiliä ja tasetta esitetään yksityiskohtaiset tiedot pysyvästä fyysisestä inventoinnista; odottaa erityisesti, että vuoden 2000 tulostilissä ja taseessa esitetään tietoja kesken olevien toimien loppuunsaattamisesta; odottaa toimenpiteitä, joilla varmistetaan uuden järjestelmän mukainen toteutus;
7. kehottaa pääsihteeriä tekemään yhdessä muiden toimielinten vastaavien tahojen kanssa aloitteen inventointihallintoa koskevien sääntöjen hyväksymiseksi toimielinten tasolla, mukaan lukien yhteiset säännöt poistojen tekemisestä;
Häviäminen korkean tason nimityksiin liittyvissä oikeudenkäynneissä
8. ottaa huomioon pääsihteerin tiedonannon, jonka mukaan parlamentin hallinnossa ei tällä hetkellä ole meneillään kurinpitomenettelyjä; pitää tervetulleena, että puhemiehistö käynnisti 1. joulukuuta 1999, eli jo ennen vuotta 1998 koskevan vastuuvapauden myöntämisestä käytyjä neuvotteluja, pääsihteerin ehdotuksesta hallinnollisen tutkimuksen; ottaa huomioon puhemiehistön 13. kesäkuuta 2000 antamansa päätöslauselman, jonka mukaan Frederiksenin tapauksessa ei esitetä henkilöstösääntöjen 22 artiklan mukaisia korvausvaatimuksia; toteaa, että tämä päätös perustuu siihen, että hallinnollisessa tutkimuksessa ei voitu havaita todisteita henkilöstösääntöjen 22 artiklan mukaisesta "vakavasta virheestä"; toteaa kuitenkin, että hallinnollisessa tutkimuksessa havaittiin sekä sisäiseen päätöksentekomenettelyyn liittyviä ongelmia että taipumus vähätellä oikeustapausriskejä "periaatteellisiin" seikkoihin verrattuna; tekee tästä sen johtopäätöksen, että tapauksen uudelleentarkastelu ja oikeudenkäyntiriskien uudelleenarviointi olisivat olleet paikallaan huomattavasti aikaisemmin; muistuttaa edellä mainitun 13. huhtikuuta 2000 antamansa päätöslauselman 23 kohdasta, jossa oikeudellista yksikköä kehotetaan ilmoittamaan puhemiehistölle oikeudenkäyntiriskeistä ennen päätöksentekoa erityisesti, kun otetaan huomioon henkilöstöasioissa jo annetut tuomiot; pitää tervetulleena puhemiehistön 13. kesäkuuta 2000 tekemää päätöstä, jonka mukaan varapuhemiesten Lienemann ja Provan tehtäväksi annetaan tutkia, tarvitaanko vastaavien tapausten välttämiseksi uusia sisäisiä hallinnollisia uudistuksia; kehottaa puhemiehistöä ilmoittamaan asiasta vastaaville valiokunnille asiaa koskevista päätelmistä;
Kiinteistöpolitiikka
9. pahoittelee parlamentin toimipaikkojen ja yksiköiden maantieteellistä hajautumista, josta parlamentti itse ei ole suoraan vastuussa, koska kyseessä on jäsenvaltioiden hallitusten tekemän sopimuksen seuraus; korostaa, että parlamentin tulevia kiinteistötarpeita hoidettaessa on tarpeen minimoida tulevat logistiset epäkohdat laajentumista silmällä pitäen; vaatii sen vuoksi, että tulevat päätökset kiinteistöpolitiikan alalla tehdään ottaen huomioon toiminnallisuuden periaate, etenkin mitä tulee parlamentin yksiköiden uudelleenryhmittelyyn kussakin toimipaikassa, sekä varojen optimaalinen käyttö;
10. odottaa, että valtiot, joissa on parlamentin kiinteistöjä, antavat kukin vastaavan panoksen kiinteän omaisuuden hankkimiseksi;
11. toistaa periaatteellisen kantansa, jonka mukaan tulevaisuudessa käytettävä kiinteistöjen rahoitustapa, Strasbourgissa sijaitseva Louise Weiss -rakennus mukaan lukien, on suora rahoitus, jotta taataan mahdollisimman laaja avoimuus ja saadaan paras vastine eurooppalaisten veronmaksajien rahoille; kehottaa sen vuoksi neuvostoa harkitsemaan asiaa koskevaa kantaansa uudelleen;
Hallinnollinen uudistus
12. panee tyytyväisenä merkille esitetyn aikataulun; kehottaa puhemiehistöä ja pääsihteeriä antamaan parlamentin asiasta vastaaville valiokunnille tietoja sisäisen hallinnonuudistuksen toteuttamisen edistymisestä; korostaa, että henkilöstö on tarpeen ottaa aktiivisesti mukaan tähän menettelyyn;
13. toistaa kaikkien Euroopan unionin toimielinten ja neuvoa-antavien elinten yhteistä kiinteistöbudjettia ja yhteistä rakennusten hallinnointia koskevan pyyntönsä;
Turvallisuus
14. panee merkille, että puhemiehistö päätti ylimmän viranomaisen ominaisuudessa jättää huomiotta sen, että varainhoidon valvoja on kieltäytynyt antamasta hyväksymismerkintää nro 00/05; pitää valitettavana, että Strasbourgin rakennusten vartiointia koskevaa sopimusta ei yritetty tehdä lyhyemmäksi siirtymäajaksi ja että tätä aikaa ei hyödynnetty siten, että tarjouspyyntömenettely olisi toteutettu uudelleen täysin julkisten sopimusten tekemistä koskevien yhteisön määräysten mukaisesti;
Poliittisten ryhmien ja puolueiden rahoitus
15. ottaa nimenomaisesti huomioon, että ainoastaan poliittisilla ryhmillä itsellään on vastuu niille talousarvion luvun 37 mukaisesti myönnettyjen varojen käytöstä;
16. panee tyytyväisenä merkille puhemiehistön vastaukset tilintarkastustuomioistuimen ensimmäisiin huomautuksiin ja odottaa, että oikeudellisen kehyksen uudistamiseksi tarkoitetut radikaalit toimet saatetaan viipymättä päätökseen varainhoitosäännösten ja avoimuusperiaatteen mukaisesti;
17. pitää myönteisenä, että kaikki parlamentin viisi nykyistä poliittista ryhmää, jotka olivat toiminnassa myös edellisellä vaalikaudella, ovat toimittaneet yksityiskohtaiset vastaukset tilintarkastustuomioistuimen alustaviin huomautuksiin;
18. pahoittelee tilintarkastustuomioistuimen haluttomuutta nimetä ryhmät, joiden kyseenalaiset varainhoitokäytännöt on erityisesti mainittu kertomuksessa;
19. hyväksyy tilintarkastustuomioistuimen tarkastustulokset ja näiden tulosten johdosta:
- pitää tervetulleena puheenjohtajakokouksen 26. helmikuuta 1999 tekemää päätöstä laatia suuntaviivat, joiden tarkoituksena on määritellä tiedotustoiminta, joka liittyy vaalikampanjoihin ja on siten suljettava poliittisten ryhmien tiedotuskampanjabudjetista saatavan rahoituksen ulkopuolelle,
- vaatii, että sisäisten kirjanpitomenettelyjen on oltava avoimia ja että kaikki ryhmät noudattavat näitä menettelyjä ja että niitä täydennetään ryhmiä koskevilla erityisillä varainhoidosta annetuilla määräyksillä toisin kuin tällä hetkellä tilintarkastustuomioistuimen mukaan tapahtuu,
- vaatii, että poliittisten ryhmien kansallisten valtuuskuntien rahoitustoimintojen ja sisäisten tilintarkastusjärjestelmien osalta päästään avoimuuteen,
- arvostelee sitä, että eräät ryhmät eivät ole toimittaneet parlamentin puhemiehen kabinetille todistusta ulkopuolisen tilintarkastajan suorittamasta tilintarkastuksesta, vaikkakaan asiasta ei kyseisenä ajankohtana ollut annettu velvoittavia määräyksiä,
- vaatii, että toteutetaan toimenpiteitä, jotta vältetään se, että kansallisille poliittisille puolueille tai muille vastaaville järjestöille saatettaisiin myöntää tukea niiden ja poliittisten ryhmien yhteisten toimien tuloksena,
- pitää valitettavana sitä, että eräs ryhmä ilmoitti puhemiehelle vasta nyt tilinpäätöksen yhteydessä siitä, että Luxemburgin lain mukaan perustetun julkisen säätiön, jolle se oli siirtänyt määrärahoja, pääoma oli kasvanut;
- korostaa työsopimuksiin liittyvän selkeyden tarvetta;
Jäsenten kassaa koskeva tapaus
20. odottaa, että asiasta vastaavat viranomaiset aloittavat Luxemburgin muutoksenhakutuomioistuimen 29. maaliskuuta 2000 asiassa Euroopan parlamentti vs. Royale Belge SA antaman tuomion valossa henkilöstösääntöjen 22 artiklassa tarkoitetun menettelyn, jotta määriteltäisiin, kenellä on vastuu 4136125 Belgian frangin erotuksesta kassatilanteen ja vuoden 1982 tilitilanteen välillä;
21. myöntää pääsihteerille vastuuvapauden varainhoitovuoden 1998 talousarvion toteuttamisesta;
22. hyväksyy vastuuvapauden myöntämisen Euroopan parlamentin tilinpitäjälle varainhoitovuoden 1998 osalta;
23. kehottaa puhemiestä välittämään tämän päätöksen komissiolle, neuvostolle, yhteisöjen tuomioistuimelle, tilintarkastustuomioistuimelle, talous- ja sosiaalikomitealle, alueiden komitealle ja Euroopan oikeusasiamiehelle.
Pääsihteeri
Julian Priestley
Puhemies
Nicole Fontaine

Labels: 2
15